KOHLI
సెహ్వాగ్‌ ట్వీట్‌ మిస్‌ ఫైర్‌
న్యూఢిల్లీ: టీమిండియా మాజీ డాషింగ్‌ ఓపెనర్‌ సెహ్వాగ్‌ తనదైన శైలిలో సోషల్‌ మీడియాలో స్పందిస్తూ అందరిని ఆకట్టుకుంటున్న విషయం తెలిసిందే.అయితే ఈసారి మాత్రం ఓ వెబ్‌సైట్‌ చేసిన తప్పిదంపై తనదైన రీతిలో పంచ్‌లు విసిరాడు. అయితే అవి అంతే వేగంగా వెనక్కి వచ్చి అతన్ని తాకాయి.ఒక అనధికారిక ట్విటర్‌ను తప్పుగా భావించి స్పందించడంతో ఆయన మాటల గన్‌ మిస్‌ ఫైర్‌ అయింది.ఇంతకీ జరిగిందేమిటంటే ఎమిరేట్స్‌ 247.కామ్‌ అనే వెబ్‌సైట్‌ పరిమిత ఓవర్ల క్రికెట్‌ కెప్టెన్సీ నుంచి ధోని వైదలగిన అంశాన్ని ట్విటర్‌లో పోస్టు చేసింది.అయితే ఇందులో ధోని పోటోకు బదులుగా బాలీవుడ్‌ నటుడు సుశాంత్‌సింగ్‌ రాజ్‌పుత్‌ ఫోటోను పోస్టు చేసింది. సుశాంత్‌,కోహ్లీ ఫోటోలను పక్కపక్కనే పెట్టి ధోని కెప్టెన్సీ బాధ్యతల నుంచి వైదొలుగుతున్నట్లు పేర్కొంది.ధోని బయోగ్రఫీపై ఇటీవల బాలీవుడ్‌లో తీసిన సినిమా ఎంఎస్‌ ధోని ది అన్‌టోల్ట్‌ స్టోరీ సినిమాలో ధోని పాత్రలో సుశాంత్‌ నటించాడు. ఆ వెబ్‌సైట్‌ చేసిన తప్పిదంపై సెహ్వాగ్‌ తనదైన శైలిలో చురకలు అంటించాడు. విమానయాన సంస్థ అయిన ఎమిరేట్స్‌ ఎయిర్‌ లైన్స్‌లో నేను ప్రయాణిస్తుంటాను. అయితే నా బదులు ఇతన్ని మాత్రం ఫ్లైట్‌లో ఎక్కించుకోరుగా అని తన పోలికలతో ఉన్న ఒక వ్యక్తి పోటోను పోస్ట్‌ చేశాడు.అయితే అది ఎమిరేట్స్‌ ఎయిర్‌లైన్స్‌ అధికారిక ట్విటర్‌ కాదని, అదొక న్యూస్‌ వెబ్‌సైట్‌కు సంబంధించిందని తేలింది.ఈ సందర్భంగా సెహ్వాగ్‌ ట్వీట్‌పై ఎమిరేట్స్‌ ఎయిర్‌లైన్స్‌ తన అధికారిక ట్విటర్‌లో స్పందించింది. సెహ్వాగ్‌ బాధపడకండి,మీరు మా ఫ్లైట్‌లో ఎక్కాలని ఎదురుచూస్తున్నాం అంటూ ట్వీట్‌ చేసింది.